《天净沙》
元代·朱庭玉

暖风迟日春天，朱颜绿鬓芳年，挈榼携童跨蹇。溪山佳处，好将春事留连。（春）
参差竹笋抽簪，累垂梅子攒金，旋趁庭槐翠阴。南风解愠，快哉消我烦襟。（夏）
庭前落尽梧桐，水边开彻芙蓉，解与诗人意同。辞柯霜叶，飞来就我题红。（秋）
门前六出狂飞，樽前万事休提，为问东君信息。急教人探，小梅江上先知。（冬）

作者简介：朱庭玉（ “庭”或作“廷”） ，生平、里籍均不详。